				|

		52012PC0120

			Proposta għal DEĊIŻJONI TAL-KUNSILL li tirrikjedi lill-Istati Membri biex, fl-interessi tal-Unjoni Ewropea, jirratifikaw il-Konvenzjoni Internazzjonali ta’ Hong Kong tal-2009 dwar ir-Riċiklaġġ tal-Bastimenti li jkun Sikur u li Jħares l-Ambjent jew biex jaderixxu magħha /* COM/2012/0120 final - 2012/0056 (NLE) */

			   	MEMORANDUM
TA’ SPJEGAZZJONI
L-iżvilupp u l-kontinwazzjoni ta’
prattiki ta’ żarmar tal-bastimenti li mhumiex adegwati u sikuri huwa
kwistjoni ta' tħassib serju. Fl-aħħar tal-ħajja operattiva
tagħhom, il-biċċa l-kbira tal-bastimenti tat-tbaħħir
kummerċjali kbar għadhom jiżżarmaw f’faċilitajiet
substandard fl-Asja (l-Indja, il-Pakistan u l-Bangladexx), ġeneralment
permezz tal-metodu fejn il-bastiment jittella’ fuq ix-xatt, u b’impatti
ambjentali u fuq is-saħħa sinifkanti.
Is-sitwazzjoni mistennija teħżien peress
li fis-snin li ġejjin għadd kbir ta’ bastimenti huma mistennija
jintbagħtu biex jiġu żarmati b’konsegwenza tal-kapaċità
eċċessiva tal-flotta dinjija li mistennija tibqa’ għal
mill-inqas ħamsa (5) sa għaxar (10) snin. Barra minn hekk,
il-kapaċità massima li mistennija tintlaħaq
fir-riċiklaġġ tal-bastimenti madwar id-data tal-eliminazzjoni
gradwali tat-tankers b’buq wieħed (2015), probbabilment essenzjalment se
tibbenefika mill-iktar faċilitajiet substandard.
Il-leġiżlazzjoni attwali[1]
fil-livelli internazzjonali u Ewropej kienet ineffettiva sabiex jinġiebu
fi tmiemhom dawn il-prattiki ta’ riċiklaġġ tal-bastimenti.
In-nuqqas ta’ konformità ġenerali attwali
hija marbuta ma’:
·
in-nuqqas ta’ kapaċità
tal-riċiklaġġ disponibbli fl-Organizzazzjoni għall-Kooperazzjoni
u l-Iżvilupp Ekonomiċi (OECD) b’mod partikolari għall-ikbar
bastimenti kummerċjali,
·
il-kompetizzjoni aggressiva u inġusta bejn
il-faċilitajiet substandard u faċilitajiet oħra li għandhom
standards tekniċi ogħla li kapaċi biss jokkupaw niċeċ
tas-suq għal tipi speċjali ta’ bastimenti (bħal bastimenti
żgħar u bastimenti tal-gvern inklużi bastimenti tal-gwerra jew
il-flotta ta’ sidien tal-bastimenti impenjati),
·
il-fatt li l-leġiżlazzjoni attwali
mhijiex adattata għall-ispeċifiċitajiet tal-bastimenti u t-tbaħħir
internazzjonali.
Sabiex itejbu s-sitwazzjoni, il-Partijiet għall-Konvenzjoni ta’
Basel, fl-2004, stiednu lill-Organizzazzjoni Marittima Internazzjonali (IMO)
biex tiżviluppa rekwiżiti obbligatorji
għar-riċiklaġġ tal-bastimenti[2].
Il-Konvenzjoni Internazzjonali ta’ Hong Kong
għar-Riċiklaġġ tal-Bastimenti li jkun Sikur u li
Jħares l-Ambjent (iktar ’il quddiem magħrufa bħala l-Konvenzjoni
ta’ Hong Kong) kienet adottata f’Mejju 2009 mill-Organizzazzjoni Marittima
Internazzjonali. Sabiex tidħol fis-seħħ u tibda tħalli
l-effetti, jeħtieġ li l-konvenzjoni tkun irratifikata minn għadd
suffiċjenti ta’ stati, kemm stati tal-bandiera kbar kif ukoll stati ta’
riċiklaġġ.
L-Unjoni Ewropea u l-Istati Membri tagħha ikkomparaw il-livelli
ta’ kontroll u infurzar ipprovduti mill-Konvenzjonijiet ta’ Hong Kong u Basel
fit-totalità tagħhom. Il-konklużjoni milħuqa f’April 2010
kienet li ‘bħala valutazzjoni preliminari u bil-perspettiva
taċ-ċiklu tal-ħajja, jista’ jkun konkluż li l-Konvenzjoni
ta’ Hong Kong tidher li qed tipprovdi livell ta’ kontroll u infurzar
għall-inqas ekwivalenti għal dak ipprovdut mill-Konvenzjoni ta’ Basel
għall-bastimenti li huma skart skont il-Konvenzjoni ta’ Basel u
għall-bastimenti li għalihom tapplika l-Konvenzjoni ta’ Hong Kong u
bastimenti trattati b’mod simili skont l-Artikolu 3(4) ta’ din
il-Konvenzjoni tal-aħħar’[3].
F’Ottubru 2011, il-Partijiet
għall-Konvenzjoni ta’ Basel inkoraġġew li ssir ir-ratifikazzjoni
tal-Konvenzjoni ta’ Hong Kong sabiex ikun possibbli d-dħul
fis-seħħ tagħha[4].

Fil-livell Ewropew,
fl-2007, il-Kummissjoni adottat Green Paper dwar żarmar aħjar
tal-bastimenti u Komunikazzjoni li tipproponi Strateġija tal-UE dwar
iż-żarmar tal-bastimenti[5] fl-2008. Din l-istrateġija tipproponi miżuri li
jtejbu kemm jista’ jkun malajr il-kundizzjonijiet għaż-żarmar
tal-bastimenti, inkluż il-perjodu interim qabel id-dħul
fis-seħħ tal-Konvenzjoni ta’ Hong Kong[6]. jiġifieri, il-preparazzjoni għall-istabbiliment ta’
miżuri dwar elementi ewlenin tal-Konvenzjoni, li jinkoraġġixxu
azzjoni industrijali volontarja, li jipprovdu assistenza teknika u
appoġġ għall-pajjiżi li qed jiżvilupaw u li jinfurzaw
aħjar il-leġiżlazzjoni attwali.
Fil-konklużjonijiet tiegħu dwar
l-istrateġija tal-UE, il-Kunsill approva l-Konvenzjoni ta’ Hong Kong, u
enfasizza li din tirrappreżenta suċċess kbir għall-komunità
internazzjonali, tipprovdi sistema komprensiva ta’ kontroll u infurzar
min-“nieqa sal-qabar” u tħeġġeġ bil-qawwa kollha
lill-Istati Membri biex jirratifikaw il-Konvenzjoni bi prijorità biex
jiffaċilitaw id-dħul fis-seħħ tagħha malajr kemm
jista’ jkun u biex tkun iġġenerata bidla reali u effettiva fuq l-art[7].
2012/0056 (NLE)
Proposta għal
DEĊIŻJONI TAL-KUNSILL
li tirrikjedi lill-Istati Membri biex,
fl-interessi tal-Unjoni Ewropea, jirratifikaw il-Konvenzjoni Internazzjonali
ta’ Hong Kong tal-2009 dwar ir-Riċiklaġġ tal-Bastimenti li jkun
Sikur u li Jħares l-Ambjent jew biex jaderixxu magħha
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-Artikolu 192(1),
flimkien mal-Artikolu 218(6)(a)(v) u l-ewwel subparagrafu
tal-Artikolu 218(8) tiegħu,
Wara li kkunsidra l-proposta tal-Kummissjoni
Ewropea,
Wara li kkunsidra l-kunsens tal-Parlament
Ewropew,
Billi:
(1)       Bastimenti li huma skart huma
suġġetti fil-livell internazzjonali għall-Konvenzjoni ta’ Basel
dwar Movimenti Transkonfinali ta’ Skart Perikoluż u r-Rimi tiegħu.
Fil-livell Ewropew, dawn il-bastimenti huma suġġetti
għar-Regolament KE Nru 1013/2006 tal-Parlament Ewropew u tal-Kunsill
tal-14 ta' Ġunju 2006 dwar vjeġġi ta' skart[8].
Ir-Regolament jimplimenta l-Konvenzjoni ta’ Basel kif ukoll emenda[9]
għall-Konvenzjoni adottata fl-1995 li għadha ma daħlitx
fis-seħħ fil-livell internazzjonali u li tistabbilixxi projbizzjoni
fuq esportazzjonijiet ta’ skart perikoluż mill-Istati Membri tal-Unjoni
lejn pajjiżi li mhumiex membri tal-Organizzazzjoni
għall-Kooperazzjoni u l-Iżvilupp Ekonomiku (OECD). Peress li
bastimenti li jġorru materjali perikolużi, ġeneralment huma
kklassifikati bħala skart perikoluż u għaldaqstant huma projbiti
milli jkunu esportati għar-riċiklaġġ f’faċilitajiet li
jinsabu f’pajjiżi li mhumiex membri tal-OECD.
(2)       Kienu affaċċjati
diffikultajiet sinifikanti fil-livelli internazzjonali u Ewropej meta kien hemm
attentat biex il-leġiżlazzjoni eżistenti tkun applikata
għall-bastimenti.
(3)       Il-Konvenzjoni
Internazzjonali ta’ Hong Kong tal-2009 għar-Riċiklaġġ
tal-Bastimenti li jkun Sikur u li Jħares lill-Ambjent (minn hawn ’il
quddiem, il-Konvenzjoni), kienet adottata fil-15 ta’ Mejju 2009
taħt l-awspiċi tal-Organizzazzjoni Marittima Internazzjonali (IMO)
bħala riżultat tad-deliberazzjonijiet tal-Konferenza Internazzjonali
dwar ir-Riċiklaġġ tal-Bastimenti li Jkun Sikur u li Jħares
l-Ambjent[10]..
(4)       Il-Konvenzjoni għandha
l-għan li tiżgura li l-bastimenti, meta jkunu qed jiġu
żarmati wara li jilħqu t-tmiem tal-ħajja operattiva
tagħhom, ma joħolqux riskji mhux neċessarji
għas-saħħa u s-sikurezza tal-bniedem, u għall-ambjent.
Il-Konvenzjoni tindirizza l-kwistjonijiet kollha relatati maż-żarmar
totali tal-bastiment kif ukoll it-tħassib imqajjem dwar il-kundizzjonijiet
tal-impjieg u ambjentali f’ħafna mill-postijiet taż-żarmar
tal-bastimenti fid-dinja.
(5)       Il-ġestjoni
ambjentalment soda taż-żarmar tal-bastimenti hija prijorità
għall-Unjoni Ewropea[11]
u l-implimentazzjoni bikrija ta' din il-Konvenzjoni hija waħda
mill-azzjonijiet ewlenin proposti fil-Komunikazzjoni tal-Kummissjoni
“Strateġija tal-UE għal żarmar aħjar tal-bastimenti”[12].
(6)       Madankollu, s’issa l-ebda
mill-Istati Membri m’għadu rratifika l-Konvenzjoni jew aderixxa
magħha u tliet Stati Membri biss iffirmawha. Ir-ratifika tal-Konvenzjoni
mill-Istati Membri jew l-adeżjoni magħha se jkollha importanza
fl-arena internazzjonali u tista' tħaffef id-dħul fis-seħħ
tal-Konvenzjoni.
(7)       Xi dispożizzjonijiet
tal-Konvenzjoni jaqgħu fl-ambitu tal-kompetenza esklużiva tal-Unjoni
fir-rigward tar-riċiklaġġ tal-bastimenti.
(8)       L-Unjoni ma tistax
tirratifika l-Konvenzjoni, minħabba li l-Istati biss jistgħu jkunu
partijiet għaliha.
(9)       Għaldaqstant, il-Kunsill
għandu jirrikjedi lill-Istati Membri biex jirratifikaw il-Konvenzjoni jew
biex jaderixxu magħha fl-interessi tal-Unjoni,
ADOTTA DIN ID-DEĊIŻJONI:
Artikolu 1
Bid-dħul fis-seħħ
tar-Regolament (UE) Nru XX tal-Parlament Ewropew u tal-Kunsill (dwar
ir-riċiklaġġ tal-bastimenti) biex tkun implimentata
l-Konvenzjoni Internazzjonali ta’ Hong Kong dwar ir-Riċiklaġġ
tal-Bastimenti li Jkun Sikur u li Jħares l-Ambjent (‘il-Konvenzjoni’),
adottata fil-15 ta’ Mejju 2009 taħt l-awspiċi tal-Organizzazzjoni
Marittima Internazzjonali, l-Istati Membri għandhom jirratifikaw
il-Konvenzjoni jew jaderixxu magħha għall-partijiet li jaqgħu
taħt il-kompetenza esklussiva tal-Unjoni.
Artikolu 2
L-Istati Membri għandhom jieħdu
l-passi neċessarji biex jiddepożitaw l-istrumenti tagħhom
tar-ratifikazzjoni tal-Konvenzjoni jew l-adeżjoni magħha
mas-Segretarju Ġenerali tal-Organizzazzjoni Marittima Internazzjonali
mingħajr dewmien, u fi kwalunkwe każ mhux iktar tard minn tliet snin
mid-data tad-dħul fis-seħħ ta’ din id-Deċiżjoni.
Il-progress tar-ratifikazzjoni jew
l-adeżjoni għandu jkun rivedut mhux iktar tard minn ħames snin
mid-data tad-dħul fis-seħħ ta’ din id-Deċiżjoni.
Artikolu 3
Din
id-Deċiżjoni hija indirizzata lill-Istati Membri.
Magħmula fi Brussel,
                                                                       Għall-Kunsill
                                                                       Il-President
[1]               Ir-Regolament
(KE) Nru 1013/2006 tal-Parlament Ewropew u tal-Kunsill
tal-14 ta’ Ġunju 2006 dwar vjeġġi ta' skart
fil-livell Ewropew u l-Konvenzjoni ta’ Basel dwar il-Kontroll ta’ Movimenti
Transkonfinali ta’ Skart Perikoluż u r-Rimi tiegħu fil-livell
internazzjonali.
[2]               Deċiżjoni
VII/26 dwar il-ġestjoni ambjentalment soda taż-żarmar
tal-bastimenti adottata matul is-7 Konferenza tal-Partijiet
għall-Konvenzjoni ta’ Basel.
[3]               Sottomissjoni
mill-Unjoni Ewropea u l-Istati Membri tagħa disponibbli fuq http://archive.basel.int/ships/oewg-vii12-comments/comments/eu.doc

[4]               Deċiżjoni
X/AA dwar iż-żarmar ambjentalment sod tal-bastimenti adottata matul
l-10 Konferenza tal-Partijiet għall-Konvenzjoni ta’ Basel.
[5]               Komunikazzjoni
COM(2008) 767 finali tad-19 ta’ Novembru 2008 li
tippreżenta “Strateġija tal-UE għal żarmar aħjar
tal-bastimenti u valutazzjoni tal-impatt tad-Dokument ta’ Ħidma
tal-Persunal tal-Kummissjoni SEC(2008) 2846.
[6]               Il-Konvenzjoni
ta’ Hong Kong għar-Riċiklaġġ Sikur u li Jħares
l-Ambjent ta’ Bastimenti
[7]               Konklużjonijiet
adottati mill-Kunsill fil-21 ta' Ottubru 2009 disponibbli fuq http://www.consilium.europa.eu/uedocs/cms_data/docs/pressdata/en/envir/110626.pdf
.
[8]               ĠU L
190, 12.7.2006, p.1
[9]               Emenda
għall-Konvenzjoni ta’ Basel (Emenda ta’ projbizzjoni) adottata
bid-Deċiżjoni III/1 tal-Partijiet għall-Konvenzjoni ta’ Basel.
[10]             Att Finali
tal-Konferenza (SR/CONF/45).
[11]             Konklużjonijiet
tal-Kunsill tal-20 ta’ Novembru 2006.
[12]             COM(2008) 767
finali.


               IL-KUMMISSJONI EWROPEA
            Brussell, 1.4.2016
            COM(2016) 172 final
            2016/0090(NLE)
            Proposta għal
            DEĊIŻJONI TAL-KUNSILL
            li tistabbilixxi l-pożizzjoni li għandha tittieħed f’isem l-Unjoni Ewropea fi ħdan il-Kumitat dwar l-Akkwist Pubbliku mill-Gvern fir-rigward tal-abbozz ta' deċiżjoni dwar il-proċeduri ta' arbitraġġ skont l-Artikolu XIX:8 tal-Ftehim Rivedut dwar l-Akkwist Pubbliku mill-Gvern

               MEMORANDUM TA’ SPJEGAZZJONI

               1.IL-KUNTEST TAL-PROPOSTA

               •Ir-raġunijiet għall-proposta u l-għanijiet tagħha

               Il-Ftehim rivedut tad-WTO dwar l-Akkwist tal-Gvern (“il-GPA”), li daħal fis-seħħ fis-6 ta’ April 2014, jistabbilixxi qafas legali mġedded applikabbli mill-Partijiet tal-GPA fir-rigward tal-akkwist kopert. F’dan il-kuntest, il-Ftehim rivedut jipprevedi l-possibbiltà għall-Partijiet tal-GPA li jużaw proċeduri ta’ arbitraġġ f’każijiet meta jkunu tqajmu oġġezzjonijiet rigward xi rettifika proposta, trasferiment ta’ entità minn Anness għall-ieħor, irtirar ta’ entità jew xi modifika oħra fl-annessi tal-Appendiċi I ta’ xi Parti u t-tali oġġezzjoni ma setgħetx tissolva permezz ta’ konsultazzjonijiet. L-Artikolu XIX:8 tal-Ftehim rivedut jistipula li l-Kumitat tal-GPA għandu jadotta proċeduri ta’ arbitraġġ biex iħaffef ir-riżoluzzjoni ta’ oġġezzjonijiet, kif imsemmi hawn fuq.

               Fid-dawl tad-dħul fis-seħħ tal-GPA rivedeut, il-Partijiet iddiskutew b’mod estensiv il-kontenut ta’ tali proċeduri ta’ arbitraġġ fid-dawl tal-għażliet varji li għandhom jiġu applikati f’każ ta’ oġġezzjonijiet kontra proposta ta' modifika tal-kopertura tal-akkwist ta' Parti u setgħu jilħqu kunsens dwar il-kwistjoni. F’dan ir-rigward, tħejja abbozz ta’ deċiżjoni dwar il-proċeduri ta’ arbitraġġ. Biex tadotta dan l-abbozz ta’ deċiżjoni, il-Kummissjoni teħtieġ li tingħata s-setgħa mill-Kunsill li tesprimi l-fehma tal-Unjoni fil-Kumitat tal-GPA fir-rigward tal-adozzjoni tad-deċiżjoni.

               •Il-konsistenza mad-dispożizzjonijiet politiċi eżistenti f'dan il-qasam ta’ politika

                  Din hija l-proċedura standard segwita meta l-Kummissjoni jkun jeħtiġilha tesprimi l-opinjoni tal-Unjoni fil-Kumitat tal-GPA dwar deċiżjonijiet li jinvolvu tibdil fid-drittijiet u l-obbligi tal-Unjoni.

               •Il-konsistenza ma' politiki oħrajn tal-Unjoni

               Mhux rilevanti.

               2.IL-BAŻI ĠURIDIKA, IS-SUSSIDJARJETÀ U L-PROPORZJONALITÀ

               •Il-bażi ġuridika

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jistipula li meta deċiżjoni li għandha effett legali teħtieġ li tittieħed f’korp imwaqqaf minn ftehim internazzjonali, il-Kunsill, fuq proposta tal-Kummissjoni, għandu jadotta d-Deċiżjoni li tistabbilixxi l-pożizzjoni li għandha tiġi adottata f’isem l-Unjoni. Id-deċiżjoni tal-Kumitat tal-GPA li tadotta proċeduri ta’ arbitraġġ skont l-Artikolu XIX: il-paragrafu 8 tal-GPA revedut jaqa' taħt l-Artikolu 218(9) TFUE peress li d-deċiżjoni tittieħed f'entità mwaqqfa permezz ta' ftehim internazzjonali u jkollha effetti legali.

               •Is-sussidjarjetà (għal kompetenza mhux esklużiva)

               L-Unjoni għandha kompetenza esklussiva fi kwistjonijiet relatati mal-kummerċ. Azzjoni koordinata fil-livell tal-Unjoni tista’ tiżgura l-aqwa ingranaġġ għall-pajjiżi terzi.

               •Il-Proporzjonalità

               Mhux rilevanti.

               •L-għażla tal-istrument

               L-Artikolu 218(9) TFUE jistipula li meta deċiżjoni li għandha effett legali teħtieġ li tittieħed f’korp imwaqqaf minn ftehim internazzjonali, il-Kunsill, fuq proposta tal-Kummissjoni, għandu jadotta d-Deċiżjoni li tistabbilixxi l-pożizzjoni li għandha tiġi adottata f’isem l-Unjoni.

               3.IR-RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET KONĊERNATI U TAL-VALUTAZZJONIJIET TAL-IMPATT

               •L-Evalwazzjonijiet ex post/kontrolli tal-idoneità tal-leġiżlazzjoni eżistenti

               Mhux rilevanti.

               •Il-konsultazzjonijiet mal-partijiet konċernati

               Mhux rilevanti.

                •Il-ġbir u l-użu tal-għarfien espert

               Mhux rilevanti.

               •Il-valutazzjoni tal-impatt

               L-adozzjoni ta’ deċiżjoni dwar proċeduri ta’ arbitraġġ fil-qafas ta’ ftehim internazzjonali li fih l-Unjoni hija parti ma teħtieġx valutazzjoni tal-impatt.

               •L-idoneità regolatorja u s-simplifikazzjoni

               Mhux rilevanti.

               •Drittijiet fondamentali

               Mhux rilevanti.

               4.L-IMPLIKAZZJONIJIET BAĠITARJI

               L-ebda.

               5.ELEMENTI OĦRA

               •Il-pjanijiet għall-implimentazzjoni u l-arranġamenti ta’ monitoraġġ, ta’ evalwazzjoni u ta’ rappurtar

               Mhux rilevanti.

               •Id-dokumenti ta’ spjega (għad-Direttivi)

               Mhux rilevanti.

               •Spjegazzjoni dettaljata tad-dispożizzjonijiet speċifiċi tal-proposta

               Il-kontenut tal-abbozz ta’ deċiżjoni dwar proċeduri ta’ arbitraġġ skont l-Artikolu XIX:8 tal-GPA rivedut

               Invokazzjoni tal-proċeduri ta' arbitraġġ

               L-abbozz ta’ deċiżjoni dwar proċeduri ta’ arbitraġġ jistabbilixxi l-kundizzjonijiet ta’ mertu u ż-żmien li fihom il-Partijiet tal-GPA jistgħu jirreferu għall-arbitraġġ modifika proposta ta’ kopertura tal-akkwist ta’ Parti. Barra minn hekk, jikkjarifika l-proċedura li għandha tiġi segwita meta jkun hemm diversi partijiet li joġġezzjonaw għall-istess modifika bil-ħsieb ta’ qbil dwar arbitraġġ waħdieni.

               Il-ħatra tal-arbitri

               L-abbozz tad-deċiżjoni jindika l-għadd u r-rekwiżiti li għandhom jiġu ssodisfati mill-arbitri sabiex dawn jinħatru. B’mod partikolari jistipula li ċ-ċittadini tal-Partijiet fl-arbitraġġ u l-uffiċjali tal-gvern ta’ Partijiet terzi m’għandhomx jinħatru bħala arbitri.

               Il-parteċipazzjoni ta’ Partijiet terzi

               Skont l-abbozz tad-deċiżjoni, Partijiet terzi jistgħu jkunu intitolati li jieħdu sehem fil-proċeduri tal-arbitraġġ meta jkollhom interess sostanzjali fil-modifika proposta imressqa għall-arbitraġġ u meta dawn ikunu nnotifikaw l-interess tagħhom lill-Kumitat dwar l-Akkwist Pubbliku mill-Gvern. L-abbozz ta’ deċiżjoni jistipula d-drittijiet ta’ dawn il-Partijiet terzi.

               Proċeduri

               Il-proċeduri ta’ ħidma li jridu jiġu segwiti minn arbitri maħtura huma stipulati fl-abbozz ta’ deċiżjoni. Dawn jirreferu għall-adozzjoni ta’ skeda ta’ żmien għat-twettiq tal-proċeduri ta’ arbitraġġ, it-tmexxija ta’ laqgħat sostantivi mal-partijiet u t-trattament ta’ informazzjoni kunfidenzjali ppreżentata mill-Partijiet. L-abbozz ta’ deċiżjoni jistipula l-mod kif għandhom jitwettqu l-laqgħat sostantivi u d-deliberazzjonijiet tal-arbitri.

               Determinazzjoni tal-arbitri

               L-abbozz ta’ deċiżjoni jipprovdi indikazzjonijiet għall-punti tal-kontenut, il-forma u s-sekwenza tad-determinazzjoni tal-arbitri u f’każijiet rilevanti, il-possibbiltà li l-Partijiet jitolbu lill-arbitri sabiex jiddeterminaw il-livell ta’ aġġustament kumpensatorju ħalli jinkiseb livell komparabbli ta’ kopertura tal-akkwist mill-Parti modifikanti u jinżamm il-bilanċ tad-drittijiet u l-obbligi skont il-GPA.

               Il-pożizzjoni tal-Kummissjoni dwar l-abbozz ta’ deċiżjoni dwar il-proċeduri ta’ arbitraġġ

               L-abbozz ta’ deċiżjoni jistipula l-kundizzjonijiet li taħthom il-Partijiet se jkunu jistgħu jirreferu proċeduri ta’ oġġezzjoni lill-arbitraġġ dwar xi modifika proposta minn Parti fir-rigward tal-kopertura tal-akkwist tagħha, f’każijiet fejn id-diverġenzi ma setgħux jiġu solvuti permezz ta’ konsultazzjonijiet. Jistabbilixxi qafas proċedurali li se jipprovdi ċarezza, ċertezza legali u effiċjenza fl-immaniġġjar ta’ oġġezzjonijiet għal proposta ta’ modifika ta’ kopertura.

               Rakkomandazzjoni

               Il-Kummissjoni tirrakkomanda li l-abbozz ta’ deċiżjoni ta’ arbitraġġ kif mehmuż għandu jkun adottat mill-Kumitat tal-GPA.

               Għaldaqstant, huwa propost li l-Kummissjoni tiġi awtorizzata li tesprimi fi ħdan il-Kumitat dwar l-Akkwisti Pubbliċi mill-Gvern il-pożizzjoni tal-Unjoni favur l-adozzjoni tal-abbozz ta’ deċiżjoni tal-Kumitat tal-GPA dwar proċeduri ta’ arbitraġġ skont l-Artikolu XIX:8 tal-GPA rivedut.

               2016/0090 (NLE)

               Proposta għal

               DEĊIŻJONI TAL-KUNSILL

               li tistabbilixxi l-pożizzjoni li għandha tittieħed f’isem l-Unjoni Ewropea fi ħdan il-Kumitat dwar l-Akkwist Pubbliku mill-Gvern fir-rigward tal-abbozz ta' deċiżjoni dwar il-proċeduri ta' arbitraġġ skont l-Artikolu XIX:8 tal-Ftehim Rivedut dwar l-Akkwist Pubbliku mill-Gvern

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 207(4) flimkien mal-Artikolu 218(9) tiegħu,

               Wara li kkunsidra l-proposta mill-Kummissjoni Ewropea,

               Billi:

               (1)Il-Ftehim Rivedut dwar l-Akkwist Pubbliku mill-Gvern (“il-GPA”), li daħal fis-seħħ fis-6 ta’ April 2014, jistabbilixxi qafas legali mġedded applikabbli mill-Partijiet tal-GPA fir-rigward tal-akkwist kopert. Il-GPA jipprevedi l-possibbiltà għall-Partijiet tal-GPA li jużaw proċeduri ta’ arbitraġġ f’każijiet meta jkunu tqajmu oġġezzjonijiet rigward xi rettifika proposta, trasferiment ta’ entità minn Anness għall-ieħor, irtirar ta’ entità jew xi modifika oħra fl-annessi tal-Appendiċi I ta’ xi Parti u t-tali oġġezzjoni ma setgħetx tissolva permezz ta’ konsultazzjonijiet.

               (2)Skont l-Artikolu XIX:8 tal-GPA, il-Kumitat dwar l-Akkwist Pubbliku mill-Gvern huwa meħtieġ li jadotta proċeduri ta’ arbitraġġ biex iħaffef ir-riżoluzzjoni ta’ dawn l-oġġezzjonijiet.

               (3)Il-Partijiet tal-GPA ddiskutew b’mod estensiv il-kontenut possibbli ta’ tali proċeduri ta’ arbitraġġ fir-rigward ta’ diversi għażliet li għandhom ikunu applikati f’każ ta’ oġġezzjoni għal xi modifika proposta tal-kopertura ta’ akkwist ta' xi Parti. Il-Partijiet tal-GPA rnexxielhom jiksbu kunsens dwar din il-kwistjoni.

               (4)Il-proċeduri ta’ arbitraġġ maqbula huma stabbiliti f’abbozz ta’ Deċiżjoni dwar proċeduri ta’ arbitraġġ skont l-Artikolu XIX:8 tal-GPA.

               (5)Dak l-abbozz ta’ deċiżjoni dwar proċeduri ta’ arbitraġġ jistipula l-kundizzjonijiet li għandhom jiġu ssodisfati biex wieħed jirrikorri għall-proċeduri ta’ arbitraġġ u jistabbilixxi r-regoli li jirregolaw il-ħatra tal-arbitri, il-parteċipazzjoni tal-partijiet terzi fil-proċeduri tal-arbitraġġ, l-iżvolġiment tal-proċedimenti u d-determinazzjoni tal-arbitri.

               (6)L-adozzjoni tad-deċiżjoni dwar il-proċeduri tal-arbitraġġ mistennija tagħti kontribut pożittiv għall-qafas legali eżistenti tal-GPA peress li għandha l-għan li tiffaċilita r-riżoluzzjoni ta’ lmenti mqajma fil-kuntest ta’ xi rettifika proposta, trasferiment ta’ entità minn Anness għall-ieħor, irtirar ta’ entità jew xi modifika oħra għall-Annessi ta’ xi Parti tal-Appendiċi I tal-GPA.

               (7)Għaldaqstant, huwa xieraq li tiġi stabbilita l-pożizzjoni li għandha tittieħed f’isem l-Unjoni fi ħdan il-Kumitat dwar l-Akkwist Pubbliku mill-Gvern fir-rigward tal-abbozz ta’ Deċiżjoni dwar il-proċeduri tal-arbitraġġ,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tittieħed f’isem l-Unjoni Ewropea fi ħdan il-Kumitat dwar l-Akkwist Pubbliku mill-Gvern tkun li l-addozzjoni tal-abbozz ta' deċiżjoni dwar il-proċeduri tal-arbitraġġ skont l-Artikolu XIX:8 tal-Ftehim Revedut tad-WTO dwar l-Akkwist Pubbliku mill-Gvern tiġi approvata.

               Artikolu 2

               Din id-Deċiżjoni tidħol fis-seħħ fil-jum tal-adozzjoni tagħha.

               Magħmul fi Brussell,

                     Għall-Kunsill

                     Il-President

    ---documentbreak---

               IL-KUMMISSJONI EWROPEA
            Brussell, 1.4.2016
            COM(2016) 172 final
            ANNESS
            tal-Proposta għal Deċiżjoni tal-Kunsill
            li tistabbilixxi l-pożizzjoni li għandha tittieħed f'isem l-Unjoni Ewropea fi ħdan il-Kumitat dwar l-Akkwist Pubbliku mill-Gvern fir-rigward tal-abbozz ta' deċiżjoni dwar il-proċeduri ta' arbitraġġ skont l-Artikolu XIX:8 tal-Ftehim Rivedut dwar l-Akkwist Pubbliku mill-Gvern

               ATTACHMENT

               ABBOZZ TA’ DEĊIŻJONI DWAR PROĊEDURI TA’ ARBITRAĠĠ SKONT L-ARTIKOLU XIX:8 TAL-GPA RIVEDUT

               Il-Kumitat dwar l-Akkwist Pubbliku mill-Gvern (“il-Kumitat”),

               Filwaqt li jinnota li l-Artikolu XIX:8 tal-Ftehim Rivedut dwar l-Akkwist Pubbliku (“il-Ftehim”) jirrikjedi li l-Kumitat jiżviluppa proċeduri ta’ arbitraġġ biex iħaffef ir-riżoluzzjoni ta’ oġġezzjonijiet skont l-Artikolu XIX:2 tal-Ftehim; kif ukoll

               Jikkonferma l-importanza tal-Artikolu XIX:8(b) u (c) tal-Ftehim dwar dawn il-proċeduri ta’ arbitraġġ u jtenni l-impenn tal-Partijiet li jadottaw deċiżjonijiet skont l-Artikolu XIX:8(b) u (c) tal-Ftehim.

               Permezz ta' dan jadotta l-proċeduri ta’ arbitraġġ li ġejjin biex iħaffef ir-riżoluzzjoni ta’ oġġezzjonijiet skont l-Artikolu XIX:2 tal-Ftehim:

               Invokazzjoni tal-Proċeduri tal-Arbitraġġ

               1.
                     Skont l-Artikolu XIX:7 tal-Ftehim, meta l-Parti modifikatriċi u xi Parti li toġġezzjona ma jirnexxilhomx isolvu oġġezzjoni għal proposta ta’ modifika skont l-Artikolu XIX:1 tal-Ftehim, il-Parti modifikatriċi jew kwalunkwe parti li toġġezzjona jistgħu jirreferu l-modifika proposta għall-arbitraġġ, filwaqt li tagħti r-raġunijiet għat-talba tagħha, billi tinnotifika lill-Kumitat sa mhux aktar kmieni minn 45 ġurnata mid-data taċ-ċirkulazzjoni tan-notifika ta’ modifika proposta skont l-Artikolu XIX:1 tal-Ftehim.

               2.
                     Meta żewġ partijiet jew aktar jirreferu l-istess modifika proposta għall-arbitraġġ qabel ma jkunu nħatru l-arbitri kollha, il-Parti modifikatriċi u dawk il-Partijiet kollha li joġġezzjonaw għandhom jaqblu dwar arbitraġġ waħdieni li jindirizza l-oġġezzjonijiet kollha għall-istess modifika proposta. Jekk isiru konsultazzjonijiet addizzjonali fuq l-istess modifika proposta wara l-ħatra tal-arbitru, il-Parti modifikatriċi u l-Partijiet kollha li joġġezzjonaw għandhom jaqblu li jiġi applikat arbitraġġ waħdieni, kull fejn dan ikun possibbli.

               Il-Ħatra tal-Arbitri

               3.
                     L-arbitraġġ għandu jsir permezz ta’ arbitri. Sakemm il-Partijiet fl-arbitraġġ ma jaqblux mod ieħor, għandu jkun hemm tliet arbitri. L-arbitri għandhom jissodisfaw ir-rekwiżiti stabbiliti għall-membri tal-panel skont l-Artikoli 8(1), 8(2) u 8(9) tal-Ftehim dwar Regoli u Proċeduri li Jirregolaw is-Soluzzjoni ta’ Tilwim.

               4.
                     Is-Segretarjat tal-Kumitat għandu fuq talba minn xi Parti tal-arbitraġġ, jipproponi n-nomini tal-arbitri. Il-Partijiet fit-tilwima m'għandhomx jopponu nomini għajr għal raġunijiet validi. Iċ-ċittadini tal-Partijiet fl-arbitraġġ u l-uffiċjali tal-gvern ta’ Partijiet terzi m’għandhomx jinħatru bħala arbitri, sakemm ma jkunx miftiehem mod ieħor mill-Partijiet fl-arbitraġġ.

               5.
                     Jekk il-Partijiet fl-arbitraġġ ma jkunux jistgħu jaqblu dwar min għandu jinħatar bħala arbitri fi żmien 20 jum wara li jkunu rreferew il-modifika proposta għall-arbitraġġ, fuq talba ta’ Parti fl-Arbitraġġ, id-Direttur Ġenerali għandu jaħtar arbitru fi żmien 10 ijiem, wara li jikkonsulta lill-Partijiet fl-arbitraġġ u lill-President tal-Kumitat.

               Parteċipazzjoni ta’ Partijiet Terzi

               6.
                     Kull Parti fil-Ftehim li għandha interess sostanzjali f'modifika proposta mressqa għall-arbitraġġ u li tkun innotifikat l-interessi tagħha lill-Kumitat (minn issa 'l quddiem magħrufa bħala “Parti terza”) fi żmien 10 ijiem wara li l-modifika proposta tiġi riferuta għall-arbitraġġ, għandha tiġi mistiedna sabiex tagħmel sottomissjoni sostantiva bil-miktub, sabiex tattendi l-laqgħat sostantivi tal-arbitri mal-Partijiet fl-arbitraġġ, tagħmel dikjarazzjonijiet orali, u tkun intitolata twieġeb il-mistoqsijiet tal-arbitri.

               Proċeduri

               7.
                     Fil-proċeduri tagħhom, l-arbitri għandhom japplikaw id-dispożizzjonijiet rilevanti tal-Ftehim u jkunu ggwidati mid-deċiżjoni adottata mill-Kumitat skont l-Artikolu XIX:8(b) tal-Ftehim, ladarba dan jiġi adottat. Barra minn hekk, għandhom japplikaw il-proċeduri ta' ħidma li ġejjin:

               a.
                     Is-Segretarjat tal-Kumitat għandu jittrażmetti fil-pront lill-arbitri n-notifika u l-oġġezzjoni applikabbli skont il-paragrafu 1 jew 2 tal-Artikolu XIX tal-Ftehim. Fi żmien 10 ijiem mill-ħatra tal-arbitri, u wara konsultazzjonijiet mal-Partijiet fl-arbitraġġ, l-arbitri għandhom jadottaw skeda għat-twettiq tal-proċeduri tal-arbitraġġ. L-iskeda għandha tkun ibbażata fuq l-iskeda inkluża fl-Anness ma' din id-Deċiżjoni.

               b.
                     Sakemm il-partijiet fl-arbitraġġ ma jaqblux li huwa bla ħtieġa, l-arbitri għandhom ikollhom laqgħa sostantiva mal-Partijiet fl-arbitraġġ. Qabel il-laqgħa sostantiva, il-Partijiet fl-arbitraġġ għandhom jittrażmettu lill-arbitri sottomissjonijiet bil-miktub li fihom huma jippreżentaw il-fatti tal-każ u l-argumenti tagħhom.

               c.
                     Meta Parti fl-arbitraġġ tissottometti informazzjoni li tkun iddikjarat bħala kunfidenzali lill-arbitri, l-arbitri, il-Partijiet l-oħra fl-arbitraġġ u l-Partijiet terzi għandhom jittrattaw din l-informazzjoni bħala kunfidenzjali. Fuq talba ta’ xi waħda mill-Partijiet f-arbitraġġ, l-arbitri għandhom jistabbilixxu l-proċeduri addizzjonali meħtieġa biex tiġi mħarsa l-kunfidenzjalità ta’ din l-informazzjoni.

               d.
                     Meta Parti fl-arbitraġġ tiddikjara li xi informazzjoni fis-sottomissjonijiet tagħha bil-miktub hija kunfidenzjali, il-Parti għandha, fuq talba ta’ kwalunkwe Parti oħra fl-arbitraġġ jew Parti terza, tipprovdi sommarju mhux kunfidenzjali tal-informazzjoni li hemm fis-sottomissjonijiet tagħha li jistgħu jkunu żvelati lill-pubbliku.

               e.
                     Waqt il-laqgħa sostantiva, l-arbitri għandhom isejħu lill-Parti li tkun talbet li jsir l-arbitraġġ biex tippreżenta l-każ tagħha billi tagħmel preżentazzjoni orali. Il-Parti li kontra tagħha jkun tressaq l-arbitraġġ għandha mbagħad tintalab tippreżenta l-opinjoni tagħha billi tagħmel preżentazzjoni orali.

               f.
                     Il-laqgħat sostantivi tal-arbitri għandhom ikunu miftuħa għall-pubbliku, ħlief meta Parti fl-arbitraġġ titlob li l-laqgħa tkun magħluqa biex tipproteġi informazzjoni mmarkata bħala kunfidenzjali.

               g.
                     L-arbitri jistgħu, f’kull waqt, jagħmlu mistoqsijiet lill-Partijiet fl-arbitraġġ u lil Partijiet terzi u jistaqsuhom għal spegazzjonijiet jew matul il-laqgħa jew inkella bil-miktub.

               h.
                     Is-sottomissjonijiet bil-miktub tal-Partijiet fl-arbitraġġ, inklużi kwalunkwe tweġibiet għall-mistoqsijiet mill-arbitri, għandhom isiru disponibbli għall-Parti jew il-Partijiet l-oħra fl-arbitraġġ kif ukoll għall-Partijiet terzi. Il-Partijiet fl-arbitraġġ għandhom jissottomettu lill-arbitri, lill-Parti jew il-Partijiet l-oħra fl-arbitraġġ u lill-Partijiet terzi, verżjoni bil-miktub tad-dikjarazzjonijiet orali tagħhom li jkunu għamlu waqt il-laqgħa mal-arbitri.

               i.
                     Is-sottomissjonijiet bil-miktub, it-tweġibiet għal mistoqsijiet, u l-verżjonijiet bil-miktub tad-dikjarazzjonijiet orali tal-Partijiet terzi għandhom jitqiegħdu għad-dispożizzjoni tal-arbitri, il-Partijiet fl-arbitraġġ u Partijiet terzi oħra, u għandhom jiġu riflessi fir-rapport tal-arbitri.

               j.
                     Id-deliberazzjonijiet tal-arbitri għandha tinżamm kunfidenzjali.

               k.
                     L-arbitri jistgħu jiksbu informazzjoni minn kull sors relevanti u jistgħu jikkonsultaw esperti. L-arbitri għandhom jipprovdu lill-Partijiet fl-arbitraġġ u Partijiet terzi kwalunkwe informazzjoni pprovduta jew riċevuta minn esperti. Il-Partijiet fl-arbitraġġ għandu jkollhom l-opportunità li jikkummentaw dwar kwalunkwe kontribuzzjonijiet mibgħuta minn esperti.

               l.
                     Kwalunkwe proċeduri addizzjonali speċifiċi għal arbitraġġ għandhom jiġu ddeterminati mill-arbitri f’konsultazzjonijiet mal-Partijiet fl-arbitraġġ.

               m.
                     Bla ħsara għall-paragrafu 7.c., xejn f’dawn il-proċeduri ma għandu jipprekludi Parti fl-arbitraġġ jew Parti terza milli tiżvela stqarrijiet dwar il-pożizzjonijiet tagħha nfisha lill-pubbliku.

               8.
                     Ir-Regoli ta’ Kondotta għall-Fehim dwar ir-Regoli u l-Proċeduri li Jirregolaw is-Soluzzjoni tat-Tilwim għandhom japplikaw għal kull persuna li sservi bħala arbitru skont dawn il-proċeduri u, kif speċifikat fir-Regoli ta’ Kondotta u d-dispożizzjonijiet rilevanti tar-Regolamenti tal-Persunal, għal dawn il-membri tas-Segretarjat msejħa biex jassistu lill-arbitri.

               9.
                     Meta l-Partijiet fl-arbitraġġ jaslu għal soluzzjoni miftiehma bejn iż-żewġ naħat għall-oġġezzjoni għall-modifika proposta, huma għandhom immedjatament jinnotifikaw lill-arbitri. Mal-wasla tan-notifika, l-arbitri għandhom itemmu l-proċeduri għal dawk il-Partijiet. Id-dettalji ta’ kwalunkwe soluzzjoni miftiehma bejn iż-żewġ naħat għandhom ikunu notifikati lill-Kumitat, fejn kwalunkwe Parti fil-Ftehim tista' tikkummenta.

               Id-Determinazzjoni tal-Arbitri

               10.
                     It-termini ta’ referenza għall-arbitri għandhom jeħtieġu li l-arbitri jiddeterminaw:

               a.
                     fil-każ ta’ proposta ta’ rtirar skont l-Artikolu XIX:1(a) tal-Ftehim, jekk il-kontroll jew l-influwenza tal-gvern fuq l-akkwist kopert tal-entità proposta li tiġi rtirata ġietx eliminata b’mod effettiv; jew

               b.
                     fil-każ ta’ kwalunkwe modifika proposta oħra skont l-Artikolu XIX:1(b), jekk il-modifika proposta żżommx bilanċ bejn id-drittijiet u l-obbligi u livell komparabbli tal-kopertura miftiehma reċiprokament prevista f’dan il-Ftehim u, fejn jixraq, il-livell ta’ aġġustament kumpensatorju.

               11.
                     L-arbitri għandhom joħorġu rapport li jkun jinkludi d-determinazzjoni raġunata tal-Partijiet fl-arbitraġġ fi żmien 90 jum jew, f’każ li l-iskeda hija modifikata mill-arbitri, mhux iktar tard minn 120 jum minn:

               a.
                     il-ħatra tal-arbitri meta l-arbitraġġ jitwettaq skont il-paragrafu 1.; jew

               b.
                     it-talba meta l-arbitraġġ jitwettaq skont il-paragrafu 12.

               Il-perjodu ta’ żmien mogħti f’dan il-paragrafu jista’ jiġi estiż bi ftehim reċiproku tal-Partijiet fl-Arbitraġġ. Is-Segretarjat tal-Kumitat għandu jiċċirkola minnufih ir-rapport lill-Partijiet fil-Ftehim wara li jkun ġie tradott.

               12.
                     Meta l-arbitri jagħmlu determinazzjoni negattiva skont il-paragrafu 10.a., u meta l-arbitri ma jkunu għamlu l-ebda determinazzjoni ta’ aġġustament kumpensatorju skont il-punt 10.b., kwalunkwe Parti fl-arbitraġġ tista' titlob, wara 30 jum u mhux aktar tard minn 60 jum wara ċ-ċirkulazzjoni tar-rapport tal-arbitri, li l-istess arbitri, meta disponibbli, jiddeterminaw il-livell ta’ aġġustament kumpensatorju li jirriżulta f’livell paragunabbli ta’ kopertura u jżommu l-bilanċ tad-drittijiet u l-obbligi skont dan il-Ftehim. Fit-twettiq ta' dan, l-arbitri għandhom ikunu ggwidati mid-deċiżjoni adottata mill-Kumitat skont l-Artikolu XIX:8(c) tal-Ftehim, ladarba dan jiġi adottat. Meta xi arbitri oriġinali ma jkunux disponibbli, għandu jinħatar suċċessur skont il-paragrafi minn 3. sa 5.

               Implimentazzjoni

               13.
                     Il-Partijiet fl-arbitraġġ għandhom jaċċettaw id-determinazzjoni tal-arbitri bħala waħda finali.

               14.
                     Għall-finijiet tal-Artikolu XIX:7(b)(i) tal-Ftehim, il-proċeduri tal-arbitraġġ ikunu kompluti:

               a.
                     meta rapport skont il-paragrafu 11. li ma jagħtix lok għad-dritt għal proċedimenti ulterjuri skont il-paragrafu 12. jiġi ċċirkolat lill-Partijiet fil-Ftehim; jew

               b.
                     meta l-Partijiet fl-arbitraġġ ma jeżerċitawx id-dritt disponibbli lilhom skont il-paragrafu 12., malli jiskadi l-perjodu ta’ żmien stabbilit f’dak il-paragrafu.

               Anness

               Skeda proposta għall-arbitraġġ

               L-arbitri għandhom jibbażaw l-iskeda ta’ żmien adottata skont il-paragrafu 7.a. fuq dan li ġej:

               a.
                     Il-wasla ta' sottomissjonijiet bil-miktub tal-Partijiet fl-arbitraġġ:

               (1)
                     Parti li tagħmel it-Talba:
                     ---------- ġimgħatejn (2)

               (2)
                     Parti li Twieġeb:
                     ---------- ġimgħatejn (2)

               b.
                     Wasla ta' sottomissjonijiet minn parti terza:
                     ---------- ġimgħa (1)

               c.
                     Laqgħa sostantiva mal-arbitri:
                     ---------- ġimgħa (1) sa ġimgħatejn (2)

               d.
                     Tweġibiet għall-mistoqsijiet lill-Partijiet u lill-Partijiet terzi
                  fl-arbitraġġ:
                     ---------- ġimgħa (1) sa ġimgħatejn (2)

               e.
                     Ħruġ u ċirkolazzjoni tar-rapport tal-arbitri dwar
                  id-determinazzjoni tagħhom:
                     ---------- 4 ġimgħat

               B’mod konsistenti mad-dispożizzjonijiet tal-paragrafu 11., l-arbitri jistgħu jbiddlu l-iskeda ta’ hawn fuq u jistgħu jorganizzaw laqgħat addizzjonali mal-Partjiet fl-arbitraġġ wara li jikkonsultawhom.


				|

		52012PC0666

			Proposta għal DEĊIŻJONI TAL-KUNSILL li temenda d-Deċiżjoni ta’ Implimentazzjoni 2009/1008/UE li tawtorizza lil-Latvja testendi l-applikazzjoni ta’ miżura ta’ deroga mill-Artikolu 193 tad-Direttiva 2006/112/KE dwar is-sistema komuni ta’ taxxa fuq il-valur miżjud /* COM/2012/0666 final - 2012/0315 (NLE) */

			   	MEMORANDUM TA' SPJEGAZZJONI
1.           KUNTEST TAL-PROPOSTA
Ir-raġunijiet u l-għanijiet
tal-proposta
Skont l-Artikolu 395(1)
tad-Direttiva 2006/112/KE tat-28 ta' Novembru 2006 dwar
is-sistema komuni ta' taxxa fuq il-valur miżjud (minn hawn 'il quddiem
“id-Direttiva dwar il-VAT”), il-Kunsill, li jaġixxi unanimament fuq
proposta mill-Kummissjoni, jista' jawtorizza lil kwalunkwe Stat Membru li
jintroduċi miżuri speċjali għal deroga
mid-dispożizzjonijet ta' din id-Direttiva, sabiex jissimplifika
l-proċedura tal-ġbir tal-VAT jew sabiex jippreveni ċerti tipi
ta' evażjoni jew evitar tat-taxxa.
Permezz ta’ ittra rreġistrata
mal-Kummissjoni fl-20 ta’ April 2012, ir-Repubblika tal-Latvja
(minn hawn ’il quddiem “il-Latvja”) talbet awtorizzazzjoni biex tkompli
tapplika miżura li tagħti deroga mill-Artikolu 193 tad-Direttiva
tal-VAT. Skont l-Artikolu 395(2) tad-Direttiva tal-VAT, b’ittra li
ġġib id-data tat-30 ta’ Lulju 2012 il-Kummissjoni
infurmat lill-Istati Membri l-oħrajn bit-talba magħmula mil-Latvja
(madankollu, Spanja ġiet infurmata b’ittra datata
l-31 ta’ Lulju 2012). B’ittra li ġġib id-data
tat-2 ta’ Awwissu 2012, il-Kummissjoni nnotifikat lil-Latvja li
kellha l-informazzjoni kollha li kkunsidrat meħtieġa biex tivvaluta
t-talba.
Kuntest ġenerali
Il-Latvja qed titlob li tiġi awtorizzata
testendi l-applikazzjoni attwali ta’ mekkaniżmu tar-reverse charge
fir-rigward tal-provvisti tal-injam. Fuq il-bażi tat-tagħrif
ipprovdut mil-Latvja, jidher li s-suq tal-injam fil-Latvja għadu
fil-biċċa l-kbira ddominat minn impriżi żgħar u minn
fornituri individwali li spiss jgħibu mingħajr ma jħallsu
t-taxxa lill-awtoritajiet imma li lill-konsumatur ikunu tawh fattura valida
għat-tnaqqis tal-VAT.
Bil-mekkaniżmu tar-reverse charge,
ir-riċevitur, sal-punt li jkun jikkwalifika bħala persuna taxxabbli
għall-iskopijiet tal-VAT, isir responsabbli għall-ħlas tal-VAT
lill-awtoritajiet tat-taxxa. Fil-prattika, ir-riżultat ta’ dan hu li
l-fornitur tal-injam ma jitlobx il-VAT lill-klijent tiegħu li, dment li
jkollu dritt sħiħ għat-tnaqqis, jispiċċa jiddikjara u
jnaqqas il-VAT korrispondenti; b’hekk ma jibqax il-bżonn ta’ ħlas
effettiv lit-Teżor. Is-sistema hija applikata fit-territorju tal-Latvja u
ma għandha l-ebda impatt fuq tranżazzjonijiet transkonfinali.
Din il-miżura ta’ deroga (li tidderoga mis-Sitt
Direttiva li kienet applikabbli dak iż-żmien[1] li,
mingħajr modifiki sostanzjali għall-kontenut tagħha, ġiet
sostitwita bid-Direttiva dwar il-VAT), inizjalment kienet ngħatat fl-Att
tal-Adeżjoni tal-2003[2]
u, b’mod iktar preċiż, fil-Kapitolu 7, il-punt 1(b)
tal-Anness VIII għal perjodu li jintemm
fit-30 ta’ April 2005. Sussegwentement, il-miżura ġiet
estiża sal-31 ta’ Diċembru 2009 permezz
tad-Deċiżjoni tal-Kunsill 2006/42/KE tal-24 ta' Jannar 2006[3] u
sal-31 ta’ Diċembru 2012 permezz tad-Deċiżjoni
tal-Kunsill 2009/1008/UE tas-7 ta’ Diċembru 2009[4].
Il-Kummissjoni tifhem li s-sitwazzjoni, li
fuqha kienet ibbażata d-deroga inizjali, għadha teżisti.
Il-Latvja tgħid li għadd ta’ indikaturi juru li l-livell ta’ riskju
ta’ frodi tal-VAT f'dan is-settur għadu għoli. Għalhekk
id-deroga għandha tingħata għal perjodu limitat ieħor.
Madankollu, minħabba li d-deroga ilha
fis-seħħ għal perjodu pjuttost twil, f’każ li l-Latvja
tikkunsidra estensjoni oħra għal wara l-2015, għandu jitressaq
rapport ta’ evalwazzjoni lill-Kummissjoni flimkien ma’ dik it-talba għal
estensjoni, u dan mhux aktar tard mill-1 ta' April 2015.
Dispożizzjonijiet eżistenti
fil-qasam tal-proposta
Derogi simili li għandhom x’jaqsmu
mal-Artikolu 193 tad-Direttiva tal-VAT ingħataw lil Stati Membri oħra.
Konsistenza mal-bqija tal-politiki u
l-għanijiet tal-Unjoni
Mhux applikabbli.
2.           IR-RIŻULTATI TAL-KONSULTAZZJONIJIET
MAL-PARTIJIET INTERESSATI U TAL-VALUTAZZJONIJIET TAL-IMPATT
Konsultazzjoni mal-partijiet interessati
Mhux rilevanti.
Ġbir u użu tal-kompetenzi
Ma kienx hemm bżonn ta' esperti esterni.
Valutazzjoni tal-impatt
Il-proposta tad-Deċiżjoni
għandha l-għan li tiġġieled l-evażjoni tal-VAT fis-suq
tal-injam fil-Latvja u għalhek għandha impatt potenzjali
pożittiv.
Madankollu, minħabba l-ambitu ristrett
tad-deroga u l-applikazzjoni limitata fiż-żmien, fi kwalunkwe
każ l-impatt se jkun limitat.
3.           ELEMENTI ĠURIDIĊI TAL-PROPOSTA
Sommarju tal-azzjoni proposta
Awtorizzazzjoni għal-Latvija biex
testendi l-applikazzjoni ta’ miżura li tidderoga mill-Artikolu 193
tad-Direttiva tal-VAT fir-rigward tal-użu ta' mekkaniżmu ta’ reverse
charge għal tranżazzjonijiet fl-injam.
Bażi legali
L-Artikolu 395 tad-Direttiva tal-VAT.
Il-prinċipju tas-sussidjarjetà
Skont l-Artikolu 395 tad-Direttiva
tal-VAT, Stat Membru li jixtieq idaħħal miżuri li jagħtu
deroga mill-imsemmja Direttiva jrid jikseb awtorizzazzjoni mill-Kunsill, li
tieħu l-forma ta' Deċiżjoni tal-Kunsill. Għalhekk
il-proposta hija konformi mal-prinċipju tas-sussidjarjetà.
Il-prinċipju tal-proporzjonalità
Il-proposta hija konformi mal-prinċipju
tal-proporzjonalità għar-raġuni(jiet) li ġejja/ġejjin.
Id-Deċiżjoni tikkonċerna
awtorizzazzjoni mogħtija lil Stat Membru wara talba li għamel hu
stess u ma tikkostitwixxi l-ebda obbligu.
Minħabba l-kamp ta’ applikazzjoni limitat
tad-deroga, il-miżura speċjali hija proporzjonata mal-għan
mixtieq.
L-għażla tal-istrumenti
Skont l-Artikolu 395 tad-Direttiva
tal-VAT, deroga mir-regoli komuni tal-VAT hija possibbli biss
bl-awtorizzazzjoni tal-Kunsill li jkun qiegħed jaġixxi b'mod unanimu
fuq proposta mill-Kummissjoni. Barra minn hekk, Deċiżjoni tal-Kunsill
hija l-aktar strument adattat peress li tista' tiġi indirizzata
lill-Istati Membri individwali.
4.           IMPLIKAZZJONI TAL-BAĠIT
Il-proposta ma għandha l-ebda
implikazzjoni għall-baġit tal-Unjoni.
5.           ELEMENTI FAKULTATTIVI
Klawżola ta’ analiżi/ta’
reviżjoni/sunset
Il-proposta tinkludi klawżola sunset.
2012/0315 (NLE)
Proposta għal
DEĊIŻJONI TAL-KUNSILL
li temenda d-Deċiżjoni ta’
Implimentazzjoni 2009/1008/UE li tawtorizza lil-Latvja testendi
l-applikazzjoni ta’ miżura ta’ deroga mill-Artikolu 193 tad-Direttiva 2006/112/KE
dwar is-sistema komuni ta’ taxxa fuq il-valur miżjud
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea,
Wara li kkunsidra d-Direttiva
tal-Kunsill 2006/112/KE tat-28 ta' Novembru 2006 dwar
is-sistema komuni ta' taxxa fuq il-valur miżjud[5], u
partikolarment l-Artikolu 395(1) tagħha,
Wara li kkunsidra l-proposta mill-Kummissjoni
Ewropea,
Billi:
(1)       Permezz ta’ ittra
rreġistrata mal-Kummissjoni fl-20 ta’ April 2012, il-Latvja
talbet awtorizzazzjoni biex tkompli tapplika miżura ta’ deroga
mid-dispożizzjonijiet tad-Direttiva 2006/112/KE li jirregolaw
il-persuna responsabbli għall-ħlas tat-taxxa fuq il-valur miżjud
(VAT) lill-awtoritajiet tat-taxxa.
(2)       Skont l-Artikolu 395(2)
tad-Direttiva 2006/112/KE, il-Kummissjoni infurmat lill-Istati Membri
l-oħrajn bit-talba li saret mil-Latvija permezz ta’ ittra bid-data
tat-30 ta’ Lulju 2012. Spanja, madankollu, ġiet infurmata
bit-talba permezz ta’ ittra datata l-31 ta’ Lulju 2012. B’ittra
li ġġib id-data tat-2 ta’ Awwissu 2012, il-Kummissjoni
nnotifikat lil-Latvja li kellha l-informazzjoni kollha li kkunsidrat meħtieġa
biex tivvaluta t-talba.
(3)       Is-suq tal-injam fil-Latvja
għadu ddominat minn impriżi lokali żgħar u minn
fornituri individwali. In-natura tas-suq u n-negozji involuti ħolqu
frodi fiskali li l-awtoritajiet tat-taxxa sabuha diffiċli jikkontrollaw.
Sabiex jiġi miġġieled dan l-abbuż, fil-liġi tal-Latvja
dwar il-VAT iddaħħlet dispożizzjoni speċjali li tistipula
li, fir-rigward tat-tranżazzjonijiet fl-injam, il-persuna responsabbli
biex tħallas it-taxxa hija l-persuna taxxabbli li lilha tkun saret
il-provvista taxxabbli ta’ prodotti jew servizzi. Din il-miżura tidderoga
mill-Artikolu 193 tad-Direttiva 2006/112/KE u tipprovdi li,
bis-sistema interna, il-persuna taxxabbli li tforni prodotti jew servizzi hija
normalment responsabbli għall-ħlas tat-taxxa.
(4)       Is-sitwazzjoni legali u
fattwali li ġġustifikat il-miżura derogatorja taħt
id-Deċiżjoni ta’ Implimentazzjoni tal-Kunsill 2009/1008/UE
tas-7 ta’ Diċembru 2009 li tawtorizza lir-Repubblika
tal-Latvja biex testendi l-applikazzjoni ta’ miżura ta’ deroga mill-Artikolu 193
tad-Direttiva 2006/112/KE dwar is-sistema komuni ta' taxxa fuq il-valur
miżjud[6]
ma nbidlitx. Fuq il-bażi tat-tagħrif ipprovdut mil-Latvja, jidher li
l-livell ta’ riskju ta’ frodi tal-VAT fis-settur għadu għoli.
Għalhekk, il-Latvja għandha tiġi awtorizzata tapplika
l-miżura matul perjodu limitat ieħor.
(5)       Fil-każ li l-Latvja
tikkunsidra estensjoni oħra tal-miżura ta’ deroga għal wara
l-2015, għandha tissottometti rapport dwar l-applikazzjoni tal-miżura
lill-Kummissjoni flimkien ma’ dik it-talba sa mhux aktar tard mit-30 ta’ Marzu 2015.
(6)       Id-deroga ma għandha
l-ebda impatt negattiv fuq ir-riżorsi proprji tal-Unjoni li
jirriżultaw mill-VAT.
(7)       Id-Deċiżjoni 2009/1008/UE
għandha għalhekk tiġi emendata skont dan.
ADOTTA DIN ID-DEĊIŻJONI:
Artikolu 1
Id-Deċiżjoni 2009/1008/UE hija
emendata kif ġej:
(1)        Fl-Artikolu 2, id-data
’31 ta' Diċembru 2012" hija mibdula bid-data
’31 ta' Diċembru 2015";
(2)        jiddaħħal
l-Artikolu 2a li ġej:
“Artikolu 2a
Kwalunkwe talba għal estensjoni
tal-miżuri previsti f’din id-Deċiżjoni tiġi sottomessa
lill-Kummissjoni sa mhux aktar tard mit-30 ta’ Marzu 2015, u
magħha jiġi ppreżentat rapport dwar l-applikazzjoni ta' din
il-miżura."
Artikolu 2
Din
id-Deċiżjoni hija indirizzata lir-Repubblika tal-Latvja.
Magħmul fi Brussell,
                                                                       Għall-Kunsill
                                                                       Il-President
[1]               Id-Direttiva
tal-Kunsill 77/388/KEE tas-17 ta' Mejju 1977 fuq
l-armonizzazzjoni tal-liġijiet tal-Istati Membri dwar taxxi fuq
id-dħul mill-bejgħ – Sistema komuni ta' taxxa fuq il-valur
miżjud: bażi uniformi ta' stima (Edizzjoni Speċjali tal-ĠU
bil-Malti: Kapitolu 09 Volum 01, pp. 23 - 62)
[2]               OJ L 236, 23.9.2003, p. 33 (mhux disponibbli bil-Malti).
[3]               ĠU L 270M , 29.9.2006, pp. 94–94.
[4]               ĠU L 347, 24.12.2009, p. 30
[5]               ĠU L 347, 11.12.2006, p. 1.
[6]               ĠU L 347, 24.12.2009, p. 30.


				|

		52012PC0607

			Proposta għal DEĊIŻJONI TAL-KUNSILL dwar il-pożizzjoni li għandha tittieħed mill-Unjoni Ewropea fi ħdan il-Kumitat Amministrattiv tal-Kummissjoni Ekonomika tan-Nazzjonijiet Uniti għall-Ewropa fir-rigward tal-abbozz ta' Regolament dwar Sistemi ta' Trażżin tat-Tfal imtejba /* COM/2012/0607 final - 2012/0291 (NLE) */

			   	MEMORANDUM TA' SPJEGAZZJONI
1.           IL-KUNTEST TAL-PROPOSTA
·
Ir-raġunijiet għall-proposta u
l-għanijiet tagħha
Fil-livell internazzjonali, il-Kummissjoni
Ekonomika għall-Ewropa tan-Nazzjonijiet Uniti (UNECE) tiżviluppa
rekwiżiti armonizzati, li huma maħsubin biex ineħħu
l-ostakoli tekniċi fil-kummerċ tal-vetturi bil-mutur u s-sistemi
użati fuq it-tali vetturi bil-mutur bejn il-Partijiet Kontraenti
għall-Ftehim Rivedut tal-1958 u biex jiżguraw li vetturi u sistemi
bħal dawn joffru livell għoli ta' sikurezza u ħarsien
ambjentali.
Dan l-aħħar l-UNECE ffinalizzat
abbozz ta' Regolament dwar dispożizzjonijiet uniformi li jikkonċernaw
l-approvazzjoni ta' Sistemi ta' Trażżin tat-Tfal Imtejba użati
abbord il-vetturi bil-mutur[1].
L-għan ta' dan l-abbozz ta' Regolamenti huwa biex jistabbilixxi livell
għoli ta' sikurezza għat-tfal trasportati f'vetturi bil-mutur meta
jkunu bilqiegħda f'dawn is-sistemi.
Fil-livell tal-UE, id-Direttiva tal-Kunsill
91/671/KEE dwar l-użu mandatorju taċ-ċintorini tas-sigurtà u
sistemi ta’ trażżin tat-tfal fil-vetturi[2]
fl-Artikolu 2 tagħha tordna l-użu ta' sistemi ta'
trażżin tat-tfal xierqa fil-vetturi bil-mutur.
Il-proposta preżenti għandha
l-għan li tiddefinixxi l-pożizzjoni tal-Unjoni rigward l-abbozz
tar-Regolamenti tal-UNECE dwar is-Sistemi ta' Trażżin tat-Tfal
Imtejba u konsegwentement tipprevedi li l-Unjoni, irrappreżentata
mill-Kummissjoni, tivvota favur dan l-abbozz.
Fi stadju ulterjuri, għandhom
jittieħdu miżuri biex jippermettu għal abbozz tar-Regolament
tal-UNECE dwar is-Sistemi ta' Trażżin tat-Tfal Imtejba li għandu
jiġi applikat fi ħdan l-Unjoni Ewropea għall-approvazzjoni
tat-tip ta' sistemi bħal dawn kif ukoll dwar l-użu tas-sistemi minn
ċittadini tal-UE.
·
Il-kuntest ġenerali
Ir-Regolament (KE) Nru 661/2009
tal-Parlament Ewropew u tal-Kunsill tat-13 ta' Lulju 2009 dwar
rekwiżiti għall-approvazzjoni tat-tip għas-sikurezza
ġenerali tal-vetturi bil-mutur, it-trejlers tagħhom, u s-sistemi,
il-komponenti u l-unitajiet tekniċi separati maħsuba għalihom[3] jistipula
rekwiżiti bażiċi dwar ir-rekwiżiti għall-approvazzjoni
tat-tip ta' sistemi ta' trażżin tat-tfal permezz ta' referenza
diretta għar-Regolament tal-UNECE Nru 44 – dispożizzjonijiet
uniformi li jikkonċernaw l-approvazzjoni ta' tagħmir tat-trażżin
għall-passiġġieri tfal f'vetturi misjuqa bl-enerġija
("Sistemi ta' Trażżin tat-Tfal")[4]. Kien
meħtieġ li tiġi inkorporata referenza diretta
għar-rekwiżiti speċifiċi għall-approvazzjoni tat-tip
ta' Sistemi ta' Trażżin tat-Tfal skont l-UNECE u għalhekk ukoll
fil-livell tal-UE.
Għaldaqstant issa huwa previst li
l-Unjoni tivvota favur l-abbozz tar-Regolament tal-UNECE dwar is-Sistemi ta'
Trażżin tat-Tfal Imtejba biex ikun hemm rekwiżiti armonizzati
komuni fuq livell internazzjonali, u dan ikun jiffaċilita l-kummerċ
internazzjonali. Dan se jgħin lill-kumpaniji Ewropej biex isegwu sett wieħed
ta' rekwiżiti rikonoxxuti madwar id-dinja kollha, jiġifieri
fil-pajjiżi tal-Partijiet Kontraenti għall-Ftehim Rivedut tal-UNECE
tal-1958, relatati mal-miżuri għall-ġenerazzjoni l-ġdida
tas-Sistemi ta' Trażżin tat-Tfal.
·
Id-dispożizzjonijiet eżistenti
fil-qasam tal-proposta
Id-Direttiva tal-Kunsill 77/541/KEE dwar
l-approssimazzjoni tal-liġijiet tal-Istati Membri dwar
iċ-ċinturini tas-sigurtà u s-sistemi ta' trażżin f'vetturi
bil-mutur[5]
fir-rigward tar-rekwiżiti għal Sistemi ta' Trażżin tat-Tfal
kif stabbiliti fl-Anness XVII.
Id-Direttiva tal-Kunsill 91/671/KEE dwar
l-użu mandatorju taċ-ċinturini tas-sigurtà u sistemi
tat-trażżin tat-tfal fil-vetturi, inkluż dispożizzjonijiet
għall-użu ta' Sistemi ta' Trażżin tat-Tfal fil-vetturi
bil-mutur.
Ir-Regolament (KE) Nru 661/2009 dwar
is-Sikurezza Ġenerali fir-rigward ta' referenza diretta
għar-Regolament tal-UNECE Nru 44 – dispożizzjonijiet uniformi li
jikkonċernaw l-approvazzjoni ta' tagħmir tat-trażżin
għall-passiġġieri tfal f'vetturi misjuqa bl-enerġija
("Sistemi ta' Trażżin tat-Tfal").
·
Il-konsistenza mal-politiki u l-għanijiet
l-oħra tal-Unjoni
Il-proposta hija konformi mal-għanijiet
tad-Direttiva 91/671/KEE dwar iċ-ċinturini tas-sigurtà u l-użu
tat-trażżin tat-tfal u, għalhekk, hija konsistenti mal-għan
tal-UE li tipprevedi livell għoli ta' sikurezza fit-triq għat-tfal
trasportati f'vetturi bil-mutur.
2.           IR-RIŻULTATI
TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET
TAL-IMPATT
 ·                         Konsultazzjoni mal-partijiet interessati
 Hi u tiżviluppa l-proposta, il-Kummissjoni Ewropea kkonsultat mal-partijiet interessati. Kien hemm konsultazzjoni ġenerali permezz tal-grupp ta' ħidma informali tal-UNECE dwar is-Sistemi ta' Trażżin tat-Tfal fi ħdan il-Grupp ta' Ħidma dwar is-Sikurezza Passiva (GRSP) kif ukoll dwar it-tixrid tal-informazzjoni u diskussjonijiet sussegwenti fil-qafas tal-Kumitat Tekniku – Vetturi bil-Mutur matul l-iżvilupp kontinwu tal-abbozz. ·                         Il-valutazzjoni tal-impatt Il-Kummissjoni Ewropea wettqet valutazzjoni tal-impatt fuq ir-Regolament (KE) Nru 661/2009 li jinkludi s-Sistemi ta' Trażżin tat-Tfal. Id-dispożizzjonijiet għas-Sistemi ta' Trażżin tat-Tfal Imtejba huma komplementari. Aktar analiżi rilevanti saret disponibbli permezz tal-proġetti CASPER (Proġett Avvanzat dwar is-Sikurezza tat-Tfal għat-Toroq Ewropej) u EPOCh (Protezzjoni Abilitanti għal Tfal Akbar) tas-Seba' Programm Kwadru li ġie meqjus mill-grupp ta' ħidma informali dwar is-Sistemi ta' Trażżin tat-Tfal fi ħdan il-Grupp ta' Ħidma dwar is-Sikurezza Passiva (GRSP) tal-UNECE.
3.           L-ELEMENTI LEGALI
TAL-PROPOSTA
·
Sommarju tal-azzjoni proposta
Il-proposta se tippermetti lill-Unjoni,
irrappreżentata mill-Kummissjoni, biex tivvota favur l-abbozz
tar-Regolamenti tal-UNECE dwar is-Sistemi ta' Trażżin tat-Tfal
Imtejba.
·
Il-bażi legali
Biex tiġi addattata
għall-ispeċifitajiet tat-Trattat dwar il-Funzjonament tal-Unjoni
Ewropea, il-bażi legali li kienet użata qabel, u li hi msemmija
fil-premessa 1 ġiet sostitwita minn referenza diretta
għall-Artikolu 218(9), minħabba l-ħtieġa ta'
proċess immodifikat ta' preparazzjoni għal-laqgħat tad-WP29, u
dan irriżulta f'format ġuridiku mibdul, li ħa s-sura ta'
Deċiżjoni tal-Kunsill minflok Deċiżjoni tal-Kummissjoni,
kif sar f'dawn l-aħħar 14-il sena waqt il-proċess ta'
preparazzjoni.
·
Il-prinċipju tas-sussidjarjetà
Ir-Rekwiżiti għal Sistemi ta'
Trażżin tat-Tfal huma diġà armonizzati fil-livell tal-UE.
Id-dispożizzjonijiet il-ġodda huma kumplimentari
għall-ġenerazzjoni l-ġdida tas-Sistemi ta' Trażżin
tat-Tfal. Il-votazzjoni favur l-istrumenti internazzjonali bħalma huma
abbozzi tar-regolamenti tal-UNECE, u l-inkorporazzjoni tagħhom fis-sistema
tal-Unjoni għall-approvazzjoni tat-tip tas-sistemi użati fil-vetturi
bil-mutur tista' ssir biss mill-Unjoni. Dan mhux biss jevita l-frammentazzjoni
tas-Suq Intern, iżda wkoll jassigura livell ta' standards ugwali dwar
is-saħħa u s-sikurezza madwar l-UE kollha. Dan joffri wkoll
vantaġġi tal-ekonomiji ta' skala: il-prodotti jistgħu jsiru
għas-suq Ewropew kollu u anki għas-suq internazzjonali, minflok
jiġu manifatturati apposta biex jingħataw l-approvazzjoni tat-tip
f'kull Stat Membru jew kull territorju ieħor fi ħdan l-UNECE.
Għaldaqstant, il-proposta hija konformi
mal-prinċipju tas-sussidjarjetà.
·
Il-prinċipju tal-proporzjonalità
Il-proposta tikkonforma mal-prinċipju
tal-proporzjonalità għaliex ma tmurx lil hinn minn dak li huwa
meħtieġ biex tilħaq l-għanijiet li tiżgura
t-tħaddim tajjeb tas-Suq Intern filwaqt li fl-istess ħin ikun hemm
livell għoli ta' sikurezza u ħarsien pubbliku.
·
L-għażla tal-istrumenti
L-istrument propost: Deċiżjoni
tal-Kunsill.
L-użu ta' Deċiżjoni tal-Kunsill
huwa kkunsidrat adegwat minħabba li hu f'konformità mar-rekwiżiti
tal-Artikolu 218(9) tat-TFUE.
4.           IMPLIKAZZJONI BAĠITARJA
Il-proposta ma għandha ebda implikazzjoni
għall-baġit tal-Unjoni.
2012/0291 (NLE)
Proposta għal
DEĊIŻJONI TAL-KUNSILL
dwar il-pożizzjoni li għandha
tittieħed mill-Unjoni Ewropea fi ħdan il-Kumitat Amministrattiv
tal-Kummissjoni Ekonomika tan-Nazzjonijiet Uniti għall-Ewropa fir-rigward
tal-abbozz ta' Regolament dwar Sistemi ta' Trażżin tat-Tfal imtejba
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b'mod partikolari l-Artikolu 114
flimkien mal-Artikolu 218(9) tiegħu,
Wara li kkunsidra l-proposta tal-Kummissjoni
Ewropea,
Billi:
(1)       Permezz
tad-Deċiżjoni tal-Kunsill 97/836/KE[6], l-Unjoni ssieħbet fil-Ftehim
tal-Kummissjoni Ekonomika għall-Ewropa tan-Nazzjonijiet Uniti (UNECE) dwar
l-adozzjoni ta' preskrizzjonijiet tekniċi uniformi għal vetturi
bir-roti, tagħmir u partijiet li jistgħu jintramaw u/jew
jintużaw fuq vetturi bir-roti u l-kundizzjonijiet għar-rikonoxximent
reċiproku tal-approvazzjonijiet mogħtija abbażi ta' dawn
il-preskrizzjonijiet ("il-Ftehim tal-1958 Rivedut").
(2)       Ir-rekwiżiti
standardizzati tal-abbozz tar-Regolament tal-UNECE dwar dispożizzjonijiet
uniformi li jikkonċernaw l-approvazzjoni ta' Sistemi ta' Trażżin
tat-Tfal imtejba użati abbord vetturi bil-mutur huma intiżi li jneħħu
l-ostakli tekniċi fil-kummerċ relatat ma' sistemi ta'
trażżin tat-tfal fil-vetturi bil-mutur[7] bejn il-Partijiet Kontraenti
għall-Ftehim Rivedut tal-1958 u biex jiżguraw li sistemi bħal
dawn joffru livell għoli ta' sikurezza u protezzjoni.
(3)       Jixraq li tiġi stabbilita
l-pożizzjoni li għandha tiġi adottata f'isem l-Unjoni
fil-Kumitat Amministrattiv tal-Ftehim tal-1958 Rivedut dwar l-adozzjoni
tal-abbozz tar-Regolament tal-UNECE,
ADOTTA DIN ID-DEĊIŻJONI:
Artikolu 1
Il-pożizzjoni li għandha
tittieħed mill-Unjoni Ewropea, irrappreżentata mill-Kummissjoni, fi
ħdan il-Kumitat Amministrattiv tal-Ftehim tal-1958 Rivedut għandha
tkun li tivvota favur l-abbozz tar-Regolament tal-UNECE dwar
dispożizzjonijiet uniformi li jikkonċernaw l-approvazzjoni ta'
Sistemi ta' Trażżin tat-Tfal imtejba użati abbord l-vetturi
bil-mutur, kif jidher fid-dokument ECE TRANS/WP.29/2012/53.
Artikolu 2
Din id-Deċizjoni għandha tidħol
fis-seħħ dakinhar tan-notifika tagħha.
Artikolu 3
Din id-Deċiżjoni hija indirizzata
lill-Kummissjoni Ewropea.
Magħmul fi Brussell,
                                                                       Għall-Kunsill
                                                                       Il-President
[1]               Dokument tal-UNECE ECE TRANS/WP.29/2012/53.
[2]               ĠU
L 373, 31.12.1991, p. 26.
[3]               ĠU
L 200, 31.7.2009, p. 1.
[4]               ĠU
L 233, 9.9.2011, p. 95.
[5]               ĠU L
220, 29.08.1977, p. 95.
[6]               ĠU
L 346, 17.12.1997, p. 78.
[7]               Dokument
tal-UNECE ECE TRANS/WP.29/2012/53.